钦定古今图书集成/明伦汇编/家范典/第059卷 > 辛全神京偶记 > 《训子孙》
## 钦定古今图书集成/明伦汇编/家范典/第059卷 > 辛全神京偶记 > 《训子孙》

一、子孙世读书为士人，当守国家卧碑之训，及笃学
科条与提调师长示谕。盖当代之典章，即圣贤之名
教，二者必无相背，人自不思耳。朔望入学，瞻拜庙庭，
凛凛若生存。在上得亲受业，则退而讽诵《诗》书，便可
身体力行。一言一动，自不肯苟纵，出处难必，生平必
有可观矣。敬事师长如奉尊亲，同侪交与，必先德业，
“不得妄入公门，不得浪游非地，不得负气玩法，不得
屈身俛利。”夫士君子身心条目，载列经传，昭如日星。
若口诵心持，便是准绳规矩，固不能一一更为训戒
也。

“世人所望于子弟者，富贵耳。” 吾意不然。夫富贵之权，乃在彼苍，吾安能强之夺之？若衣食之计所不可已者，恐一旦饥寒，不能自存，将入于市井奴隶，故须少立薄业，量其才力以贻之。然使其命赋，乃市井奴隶也，即所贻薄业，亦岂能必其不终覆败，入于饥寒哉？第自尽其父母之心则尔，他则由天矣。至于饶田大厦，盈箱满箧，计取人财，不恤祸衅，以为子孙富贵地，吾不可知也。但所愿子孙读书后，便要立志以孔、孟行谊，学力自成，人品清白方正。凡心术趋向，一毫一事，恐落世间机轴，“思为前人贤子孙，为千万世子孙贤祖父，岂不愈于王公卿相贪昧苟且，为人鄙笑” 者哉？此可自勉，不尽由天，故书谕。

一、子孙读书，倘幸出仕，当以国事为家事，民心为己
心，不得但躐荣名，苟图身利。毋苛刻以博能声，毋卑
屈以媚贵要，毋费民以奉所临，毋枉法以徇所畏。昭
昭国典，奉以公平；暗暗下情，体以忠恕。更念国家给
俸，本足资官，独以食费自浮，乃若不迨，于是乎苟且
以充用，则不惟轻昧国恩，而生平名节扫地矣。当思
此亦国计民脂，身口之外不得一毫浪费，则用度有
馀，自然不必分外。夫分外一毫即贪也。贪之一字，古
今大戒，不惟终身不齿，子孙亦且羞之已为士大夫。
何可不严戒而痛绝也。子弟官卑俸薄，父兄主家，当
计所需资给，毋令空乏，以全其节，亦彼此相成之道，
不得谓身已仕国，遂吝家物也。

唐崔元𬀩母卢氏，常诫元𬀩曰：“吾见姨兄屯田郎中辛元驭曰：‘儿子从宦者，有人来云：‘贫乏不能存’，此是好消息。若闻赀货充足，衣马轻肥，此恶消息，吾常以为确论。比见亲表中仕宦者，将财物上其父母，父母但知喜悦，竟不问此物从何而来。必是禄俸馀资，诚亦善事。如其非理所得，此与盗贼何别？纵无大咎，独’” 不内愧于心。元𬀩奉教，以清谨见称。宋欧阳文忠公《与其侄通理书》曰：“昨日书中言欲买朱砂来，吾不阙此物。汝于官下宜守廉，何得买官下物。吾在官所，除饮食外，不曾买一物可观。此为戒也。” 夫欧阳公一代名贤，此语不足为异。独崔母以闺帏持论若此，世间昂然丈夫不逮者多矣。

“一藏书以训子孙，谓胜良田美舍”，然亦有不能读而
旋散失者，此贤愚属之大运，岂得因斥卖而并田舍
不贻耶？则畜置书籍，亦自尽祖父垂训之心耳。迩来
书籍浩繁，不能遍访，然有益者亦自有数，第取性命
经纶，及典章故实。其馀若诗词之类，已属虚华戏亵，
诸语益不典矣。道术不明，学者失据，往往好诸浮浅
夸诞，而大道微言妙义，读之如睹，暗如嚼蜡，即不敢
非笑，而心思困寐，如文侯之临古乐，岂非世教不明
使然哉？善读书者，第取圣贤道德本旨及政治往迹，
以评骘编简，即汉魏以前著述，尚可别其纯漓，何况
后代浮浪不根之语耶？知此，则书籍可畜，亦可读矣。
借人一事，古谓“四痴”，鬻又甚焉！若不能读，则俱听之
耳。凡淫亵戏谑，非礼无益者，并不宜有。至于天文图
谶，妖幻符咒秘记，《左道》等书，国有明禁，尤宜戒绝。有
则即当焚毁，毋蹈罪戾。

黄鲁直云：“四民皆当世业，士大夫家子弟能知忠信孝友，斯可矣。然不可令读书种子断绝。有才气者出，便当名世。” 刘忠肃公摰教子孙，先行实，后文艺。每曰：“士当以器识为先，一号为文人，无足观矣。” 二公语原不相背。夫教子弟读书，正欲睹闻往事，以修行实。若止为文人，所谓本心不正，脉理皆邪，与不读书何别？